Wayi kǎd mīńkángā yā ndá Īsraɛ̂l nâ: Éyə Ǹtondôbə Zambá ā kɔ́bɔ̄ ná: Bəbə̂ bə́ mam báán bə́ nəman yǎ, ǎ ndá Īsraɛ̂l: 7myǎnyílī bə́dzín yā bə́ sə́ kig ǹkəlán tɔ á ńnə̄m, tɔ á nyɔ́l, nə́ bə́ zu tɔbɔ á ḿfūfúb étɔbɔgɔ wáma, bə́ bɔligǐ fə Ndá dzama, myǎvə̄ bīdí byáma, məvɔ́ŋ ai məkǐ, mǐ tsama elad amvóé dzáma ai bəbə̂ bə́ mam báán bə́sə ! 8Myǎ ndzí kig dzálā ésīé ású mīḿfúfúb mí byə́m myáma, dzam dá, ńdɔ mǐ ngátəle bəyə́ŋ nə́ éḿbɔ̄ bə́ sye á məyian máán á ḿfūfúb étɔbɔgɔ wáma. 9Éyə Ǹtondôbə Zambá ā kɔ́bɔ̄ ná: Tɔ ǹnə́ŋ ḿbɔ̄g, ényɔ́ á sə̄ kig ǹkəlán tɔ á ńnə̄m tɔ á nyɔ́l ǎ yǐ kig nyían á ḿfūfúb étɔbɔgɔ wáma, tɔ ǹnə́ŋ m̀bɔ̄g yǎ ébá bə́ nə́ á zāŋ bɔ́n bə́ Ísraɛ̂l. 10Ḿfág bəlevítǎ yā bə́ ngálúm mā mvús éyɔŋ Ísraɛ̂l ǎ kə́lə́ a ndími oyǎb ai ma, ai ǹtoŋán bəzəzə̌ bəzambá bóé, bâyi bəgə ḿbəgə̌ yā ńsə̄m wabán. 11Á ḿfūfúb étɔbɔgɔ wáma, bâyi bɔ̌ bə̄nɔ́nī míḿbɛ́ yā Ndá, bə́ sye á Ndá ! Ḿbɔ̄ bâyi kǎd tsīg bíyə́m yā bádīgī á ndóan ai mətúnuŋa ású áyɔŋ, ḿbɔ̄ bâyi kǎd tə́bə̄ áyɔŋ ósū ású yə nâ bə́ sye dɔ́. 12Ḿból bə́ ngásyé dɔ̄ ósū bəzəzə̌ bəzambá bə́ bɔ̄ fə̄ zěn ású yə̄ nâ ndá Īsraɛ̂l é ku á ńsə̄m, ású tē māsám wɔ́ wámā nə́ malúman ai bɔ́, Ǹtondôbə Zambá énye a kɔ́bɔ, bâyi bəgə m̀bəgə̌ yā ńsə́m wábán.